CELEX: C2006/310/43
Language: da
Date: 2006-12-16 00:00:00
Title: Sag T-291/06: Sag anlagt den 18. oktober 2006 — Operator ARP mod Kommissionen

16.12.2006   
            
            
               DA
            
            
               Den Europæiske Unions Tidende
            
            
               C 310/22
            
         Sag anlagt den 18. oktober 2006 — Operator ARP mod Kommissionen
   (Sag T-291/06)
   (2006/C 310/43)
   Processprog: polsk
   Parter
   
      Sagsøger: Operator ARP Sp.z o.o. (ved radca prawny J. Szymanowska)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning af 5. juli 2005 nr. C 20/04 (ex. NN 25/05) om statsstøtte til Huta Częstochowa S.A. annulleres delvist, for så vidt som beslutningens artikel 3, stk. 2, forpligter Polen til at træffe de nødvendige foranstaltninger til tilbagesøgning fra Operator ARP Sp. z o.o. af statsstøtte tildelt Huta Częstochowa S.A., som er uforenelig med fællesmarkedet.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren har nedlagt påstand om annullation af Kommissionens beslutning af 5. juli 2005 om statsstøtte nr. C 20/04 (ex. NN 25/04), i hvis artikel 3, stk. 2, nr. 2, den statsstøtte, som Polen har ydet Huta Częstochowa S.A. i perioden fra 1997 til maj 2002 i form af driftsstøtte og støtte til omstrukturering på personaleområdet, erklæres for uforenelig med fællesmarkedet. Beslutningen blev meddelt sagsøgeren den 21. august 2006. I den anfægtede beslutnings artikel 3, stk. 2, pålagde Kommissionen Polen at træffe de nødvendige foranstaltninger med henblik på at tilbagesøge uberettiget ydet støtte hos de i bestemmelsen nævnte virksomheder, herunder sagsøgeren. Ifølge beslutningen hæfter alle de i bestemmelsen nævnte virksomheder solidarisk for tilbagebetalingen af støtten, som ufortøvet bør finde sted og i overensstemmelse med procedurerne i national ret. Der beregnes renter for hele perioden fra tildelingen af støtte til den faktiske tilbagebetaling, jf. bestemmelserne i kapitel V i Kommissionens forordning (EF) nr. 794/2004 (1).
   Til støtte for påstanden om annullation af den anfægtede beslutning har sagsøgeren anført, at selskabet ikke selv er modtager af den støtte, der blev tildelt Huta Częstochowa S.A. i perioden fra 1997 til 2002, og derfor ikke kan være solidarisk ansvarlig for tilbagebetalingen af støtten, hvilket ifølge sagsøgeren betyder, at den forpligtelse, der påhviler Polen til at træffe de nødvendige foranstaltninger til støttens tilbagesøgning, er uden betydning over for sagsøgeren.
   Til støtte for sine påstande har sagsøgeren fremført følgende anbringender:
   
               —
            
            
               Tilsidesættelse af retten til kontradiktion ved tilsidesættelse af artikel 88 EF, idet forpligtelsen til at give de berørte parter mulighed for at fremkomme med deres synspunkter inden for rammerne af den formelle undersøgelsesprocedure vedrørende den omhandlede støtte, ikke er blevet iagttaget. Sagsøgeren har anført, at da selskabet ikke deltog i den af Kommissionen gennemførte formelle undersøgelsesprocedure, havde det ikke mulighed for at fremkomme med sine synspunkter eller fremsætte retlige argumenter i forbindelse med denne procedure, hvilket ifølge selskabet ville have fået Kommissionen til at affatte beslutningen anderledes, for så vidt angår fastlæggelsen af kredsen af støttemodtagere (udelukkelse af »Operator« ARP Sp. z o.o. fra denne kreds).
            
         
               —
            
            
               Tilsidesættelse af artikel 253 EF, idet beslutningen ikke er tilstrækkelig begrundet. Begrundelsen for at anse sagsøgeren for støttemodtager er så sparsom og usammenhængende, at Kommissionen i begrundelsen ikke anser sagsøgeren for støttemodtager, men samtidig henviser til selskabet som individuel forpligtet til at tilbagebetale støtten i den dispositive del af beslutningen. Den anfægtede beslutning indeholder i øvrigt ingen oplysninger om de faktiske omstændigheder vedrørende den støtte, der er tildelt Huta Częstochowa, og som ifølge beslutningen er uforenelig med fællesmarkedet, særligt indeholder beslutningen i forbindelse med udvidelsen af modtagerkredsen ingen vurdering af spørgsmålet om den eventuelle overførsel af fordelene ved den modtagne støtte til de personer, som overtog aktiverne og passiverne fra Huta Częstochowa.
            
         
               —
            
            
               Urigtig fortolkning af artikel 87 EF og 88 EF samt artikel 14 i Rådets forordning (EF) nr. 659/1999 (2), idet sagsøgeren blev anset for støttemodtager. Kommissionen har overskredet grænserne for sin skønsudøvelse ved at betragte sagsøgeren som en støttemodtager, selvom selskabet ikke tilhører de personer, som faktisk drog fordel af støtten.
            
         
               —
            
            
               Tilsidesættelse af retssikkerhedsprincippet og proportionalitetsprincippet, idet sagsøgeren blev betragtet som forpligtet til at tilbagebetale den støtte, som var uforenelig med det fælles marked, på trods af at sagsøgeren faktisk ikke var støttemodtager.
            
         
      (1)  Kommissionens forordning (EF) nr. 794/2004 af 21.4.2004 om gennemførelse af Rådets forordning (EF) nr. 659/1999 om fastlæggelse af regler for anvendelsen af EF-traktatens artikel 93 (EUT L 140, s. 1).
   
      (2)  Rådets forordning (EF) nr. 659/1999 af 22.3.1999 om fastlæggelse af regler for anvendelsen af EF-traktatens artikel 93 (EFT L 83, s. 1).